***** ΣΥΜΒΟΥΛΙΟ ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Μαΐου 1987 για την σύναψη σύμβασης μεταξύ της Ευρωπαϊκής Οικονομικής Κοινότητας και της Υπηρεσίας Αρωγής και Έργων των Ηνωμένων Εθνών για τους πρόσφυγες της Παλαιστίνης (UNRWA) σχετικά με την χορήγηση βοήθειας προς τους πρόσφυγες στις χώρες της Εγγύς Ανατολής (87/280/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι η Κοινότητα επιθυμεί να συνεχίσει το πρόγραμμά της για τη χορήγηση βοήθειας προς τους πρόσφυγες της Παλαιστίνης στις χώρες της Εγγύς Ανατολής· ότι η ισχύς της σύμβασης που έχει συναφθεί με την Υπηρεσία Αρωγής και Έργων των Ηνωμένων Εθνών για τους πρόσφυγες της Παλαιστίνης (UNRWA), όσον αφορά τη χορήγηση βοήθειας προς τους πρόσφυγες στις χώρες της Εγγύς Ανατολής, που εγκρίθηκε στις 28 Ιουνίου 1984 (3), έληξε στις 31 Δεκεμβρίου 1986· ότι πρέπει να συναφθεί νέα σύμβαση με την UNRWA έτσι ώστε να συνεχιστεί η κοινοτική βοήθεια στα πλαίσια ενός συνολικού προγράμματος το οποίο να έχει το χαρακτηριστικό της συνέχειας· ότι η συνθήκη δεν προβλέπει τις απαιτούμενες προς το σκοπό αυτό εξουσίες, εκτός από τις εξουσίες του άρθρου 235, ΑΠΟΦΑΣΙΖΕΙ: Άρθρο 1 Εγκρίνεται εξ ονόματος της Κοινότητας η σύμβαση μεταξύ της Ευρωπαϊκής Οικονομικής Κοινότητας και της Υπηρεσίας Αρωγής και έργων των Ηνωμένων Εθνών για τους πρόσφυγες της Παλαιστίνης ( UNRWA) όσον αφορά χορήγηση βοήθειας προς τους πρόσφυγες στις χώρες της Εγγύς Ανατολής. Το κείμενο της σύμβασης επισυνάπτεται στην παρούσα απόφαση. Άρθρο 2 Τα ζητήματα σχετικά με την εκτέλεση του κοινοτικού προγράμματος επισιτιστικής βοήθειας στην UNRWA ρυθμίζονται σύμφωνα με τη διαδικασία που καθορίζεται από τον κανονισμό (ΕΟΚ) αριθ. 3972/86 (4) ή, κατά περίπτωση, από οποιοδήποτε κανονισμό για επισιτιστική βοήθεια που καταργεί ή τροποποιεί τον προαναφερόμενο κανονισμό. Άρθρο 3 Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη σύμβαση δεσμεύοντας την Κοινότητα. Βρυξέλλες, 21 Μαΐου 1987.

[Source: multi_eurlex | Tokens: 1962]